LV Eiropas Savienības Oficiālais Vēstnesis L 54/50

KOMISIJAS LĒMUMS

(2006. gada 17. februāris)

par Kopienas finansiālo atbalstu, kuru 2006. gadam piešķir atsevišķām Kopienas references laboratorijām sabiedrības veselības un veterinārijas jomā (bioloģiskie riski)

(izziņots ar dokumenta numuru K(2006) 328)

(Autentisks ir tikai teksts spāņu, franču, holandiešu un angļu valodā)

(2006/142/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vēra Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 28. panta 2. punktu,

tā kā:

(1) Lēmumā 90/424/EEK paredzēts, ka Kopienai ir jāveicina veterināro pārbaužu efektivitātes uzlabošana, piešķirot finansiālu atbalstu references laboratorijām. Jebkura references laboratorija, kura par tādu atzīta saskaņā ar Kopienas tiesību aktiem veterinārijas jomā, var saņemt Kopienas finansējumu, ievērojot konkrētus nosacījumus.

(2) Komisijas 2004. gada 29. janvāra Regulā (EK) Nr. 156/2004 par Kopienas finansiālo palīdzību Kopienas references laboratorijām atbilstoši Lēmuma 90/424/EEK 28 pantam (2) paredzēts, ka Kopienas finansiālo atbalstu piešķir, ja efektīvi tiek īstenotas apstiprinātās darba programmas un ja saņēmēji sniedz visu vajadzīgo informāciju noteiktajos termiņos.

(3) Komisija ir novērtējusi Kopienas references laboratoriju iesniegtās darba programmas un tām atbilstošās budžeta tāmes 2006. gadam.

(4) Attiecīgi no 2006. gada 1. janvāra Kopienas finansiālais atbalsts ir jāpiešķir Kopienas references laboratorijām, kuras ir izraudzītas veikt tās funkcijas un uzdevumus, kas paredzēti Eiropas Parlamenta un Padomes 2004. gada 29. aprīļa Regulā (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (3), un Eiropas Parlamenta un Padomes 2001. gada 22. maija Regulā (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (4).

(5) Papildus minētajam Kopienas finansiālajam atbalstam papildu atbalsts jāsniedz arī semināru organizēšanai jomās, par kurām atbildīgas ir Kopienas references laboratorijas.

(6) Regulā (EK) Nr. 156/2004 paredzēti noteikumi par attaisnotiem izdevumiem attiecībā uz semināriem, kurus organizē Kopienas references laboratorijas. Tajā arī noteikts finansiālā atbalsta apjoms ne vairāk nekā 30 semināra dalībniekiem. Atkāpes no šā ierobežojuma var piešķirt vienai Kopienas references laboratorijai, kurai ir vajadzīgs atbalsts, lai nodrošinātu semināra apmeklējumu vairāk nekā 30 dalībniekiem un lai panāktu tās organizēto semināru vislabākos rezultātus.

(7) Spānijas Vigo pilsētā esošajai Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), kas izraudzīta par Kopienas references laboratoriju, lai veiktu jūras biotoksīnu monitoringu saskaņā ar Regulu (EK) Nr. 882/2004, tika prasīts papildināt tās gada darba programmu ar projektu, kurš paredzēts, lai attīstītu Kopienas pārtikas nekaitīguma politiku un izstrādātu tiesību aktus jūras biotoksīnu noteikšanas un monitoringa jomā, īpašu uzmanību veltot atbilstošu standartu izstrādei konkrētu jūras biotoksīnu noteikšanai, lai nodrošinātu alternatīvas noteikšanas metodes.

(8) Saskaņā ar 3. panta 2. punktu 1999. gada 17. maija Padomes Regulā EK Nr. 1258/1999 par kopējās lauksaimniecības politikas finansēšanu (5) veterināros un augu aizsardzības pasākumus, kurus veic saskaņā ar Kopienas noteikumiem, finansē Eiropas Lauksaimniecības virzības un garantiju fonda Garantiju nodaļa. Finansiālas kontroles nolūkā piemēro Regulas (EK) Nr. 1258/1999 8. un 9. pantu.

(9) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Finansiāls atbalsts Spānijai Regulā (EK) Nr. 882/2004 paredzēto funkciju un uzdevumu veikšanai

1. Kopiena piešķir finansiālu atbalstu Spānijai to funkciju un pienākumu veikšanai, kas paredzēti Regulas (EK) Nr. 882/2004 32. pantā un kas jāveic Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), Vigo, Spānijā, lai nodrošinātu jūras biotoksīnu monitoringu.

Laika posmam no 2006. gada 1. janvāra līdz 31. decembrim šis finansiālais atbalsts nepārsniedz EUR 360 000.

Atbilstīgi maksimālajam apjomam, kas paredzēts otrajā daļā, un neskarot laika ierobežojumus, kuri noteikti Regulas (EK) Nr. 156/2004 2. pantā, projekta vajadzībām jārezervē EUR 140 000, lai sagatavotu atsauces materiālus saksitoksīna un tā analogu, okadaīnskābes un tās analogu, azaspiracīdu, pektenotoksīnu, palitoksīna, spirolīdu un jesotoksīnu noteikšanai, un tas tiešā veidā jāpiešķir Kopienas references laboratorijai Vigo, lai veiktu jūras biotoksīnu monitoringu, ja tā ievēro turpmāk minēto:

a) nosūta ikmēneša starpposma ziņojumu par projekta virzību;

b) ziņojuma projektu nosūta ne vēlāk kā 2006. gada 31. decembrī;

c) līdz 2007. gada 31. martam nosūta nobeiguma ziņojumu, pievienojot arī pierādījumus, kas attaisno izmaksas.

2. Papildus maksimālajam apjomam, kas paredzēts 1. punktā, Kopiena piešķir finansiālu atbalstu Spānijai semināra organizēšanai, ko veic 1. punktā minētā laboratorija. Šis atbalsts nepārsniedz EUR 30 000.

2. pants

Finansiāls atbalsts Francijai Regulā (EK) Nr. 882/2004 paredzēto funkciju un uzdevumu veikšanai

1. Kopiena piešķir finansiālu atbalstu Francijai to funkciju un uzdevumu veikšanai, kas paredzēti Regulas (EK) Nr. 882/2004 32. pantā un kas jāveic Laboratoire d'Etudes et de Recherches sur la Qualité des Aliments et sur les Procédés Agro-alimentaires de l'Agence Française de Sécurité Sanitaire des Aliments, Maisons-Alfort, Francijā, lai nodrošinātu piena un piena produktu analīzes un pārbaudes.

Laika posmam no 2006. gada 1. janvāra līdz 31. decembrim šis finansiālais atbalsts nepārsniedz EUR 145 000.

2. Papildus maksimālajam apjomam, kas paredzēts 1. punktā, Kopiena piešķir Francijai finansiālu atbalstu semināra organizēšanai, ko veic 1. punktā minētā laboratorija. Šis atbalsts nepārsniedz EUR 27 000.

3. pants

Finansiāls atbalsts Nīderlandei Regulā (EK) Nr. 882/2004 paredzēto funkciju un uzdevumu veikšanai

1. Kopiena piešķir finansiālu atbalstu Nīderlandei to funkciju un uzdevumu veikšanai, kas paredzēti Regulas (EK) Nr. 882/2004 32. pantā un kas jāveic Rijksinstituut voor Volksgezondheid en Milieu (RIVM), Bilthoven, Nīderlandē, lai nodrošinātu analīzes un pārbaudes attiecībā uz zoonozēm (salmonellu).

Laika posmam no 2006. gada 1. janvāra līdz 31. decembrim šis finansiālais atbalsts nepārsniedz EUR 305 000.

2. Papildus maksimālajam apjomam, kas paredzēts 1. punktā, Kopiena piešķir Nīderlandei finansiālu atbalstu semināra organizēšanai, ko veic 1. punktā minētā laboratorija. Šis atbalsts nepārsniedz EUR 28 000.

4. pants

Finansiāls atbalsts Apvienotajai Karalistei Regulā (EK) 882/2004 paredzēto funkciju un uzdevumu veikšanai

1. Kopiena piešķir finansiālu atbalstu Apvienotajai Karalistei to funkciju un pienākumu veikšanai, kas paredzēti Regulas (EK) Nr. 882/2004 32. pantā un kas jāveic Vides, zivsaimniecības un akvakultūras zinātnes centra laboratorijai (Laboratory of the Centre for Environment, Fisheries and Aquaculture Science) Veimutā, Apvienotajā Karalistē, lai nodrošinātu gliemeņu bakteriālā un virusālā piesārņojuma uzraudzību.

Laika posmam no 2006. gada 1. janvāra līdz 31. decembrim šis finansiālais atbalsts nepārsniedz EUR 263 000.

2. Papildus maksimālajam apjomam, kas paredzēts 1. punktā, Kopiena piešķir Apvienotajai Karalistei finansiālu atbalstu semināra organizēšanai, ko veic 1. punktā minētā laboratorija. Šis atbalsts nepārsniedz EUR 30 000.

5. pants

Finansiāls atbalsts Apvienotajai Karalistei Regulā (EK) Nr. 882/2004 un Regulā (EK) Nr. 999/2001 paredzēto funkciju un uzdevumu veikšanai

1. Kopiena piešķir finansiālu atbalstu Apvienotajai Karalistei to funkciju un uzdevumu veikšanai, kas paredzēti X pielikuma B nodaļā Regulā (EK) Nr. 999/2001 un kas jāveic Veterinārijas laboratoriju aģentūrai (Veterinary Laboratories Agency) Adlstonā, Apvienotajā Karalistē, lai nodrošinātu transmisīvo sūkļveida encefalopātiju uzraudzību.

Laika posmam no 2006. gada 1. janvāra līdz 31. decembrim šis finansiālais atbalsts nepārsniedz EUR 731 000.

2. Papildus maksimālajam apjomam, kas paredzēts 1. punktā, Kopiena piešķir Apvienotajai Karalistei finansiālu atbalstu semināru organizēšanai, ko veic 1. punktā minētā laboratorija. Šis atbalsts nepārsniedz EUR 70 000.

3. Atkāpjoties no 4. panta 1. punkta Regulā (EK) Nr. 156/2004, 1. punktā minētā laboratorija ir tiesīga pieprasīt finansiālu atbalstu ne vairāk kā 50 dalībniekiem, kuri piedalās vienā no tās semināriem, kas minēti šā panta 2. punktā.

6. pants

Adresāti

Šis lēmums ir adresēts Spānijas Karalistei, Francijas Republikai, Nīderlandes Karalistei un Lielbritānijas un Ziemeļīrijas Apvienotajai Karalistei.

Briselē, 2006. gada 17. februārī Komisijas vārdā — Komisijas loceklis Markos KYPRIANOU

(1) OV L 224, 18.8.1990., 19. lpp. Lēmumā jaunākie grozījumi izdarīti Lēmumu 2006/53/EK (OV L 29, 2.2.2006., 37. lpp.).

(2) OV L 27, 30.1.2004., 5. lpp.

(3) OV L 165, 30.4.2004., 1. lpp.

(4) OV L 147, 31.5.2001., 1. lpp. Regulā jaunākie grozījumi izdarīti ar Komisijas Regulu (EK) Nr. 1974/2005 (OV L 317, 3.12.2005., 4. lpp.).

(5) OV L 160, 26.6.1999., 103. lpp.